b"\n_START_ARTICLE_\nKrf\n_START_PARAGRAPH_\nKrf (gr\xc5\xa1ko: \xce\x9a\xce\xad\xcf\x81\xce\xba\xcf\x85\xcf\x81\xce\xb1, K\xc3\xa9rkyra) je najsevernej\xc5\xa1i gr\xc5\xa1ki otok v Jonskem morju. Prete\xc5\xbeno hribovit otok je drugi najve\xc4\x8dji med Jonskimi otoki in meri 593 km2. Za najvi\xc5\xa1ji vrh otoka Pantokr\xc3\xa1tor obstaja ve\xc4\x8d podatkov o izmeri, in sicer 906 m, 911 m in 914 m. Od celine ga lo\xc4\x8duje 3 do 23\xc2\xa0km \xc5\xa1irok Krfski preliv ali gr\xc5\xa1ko Kerkira. Severno od otoka se Jonsko morje zliva z Jadranskim morjem, samemu otoku je tu najbli\xc5\xbeje albanska obala. Na otoku po \xc5\xa1tetju prebivalstva iz leta 2001 \xc5\xbeivi 107.891 prebivalcev (leta 1991 105.043 prebivalcev)._NEWLINE_Otok je del Krfske prefekture, ki je razdeljena na \xc5\xa1estnajst samoupravnih enot oziroma ob\xc4\x8din. Dvanajst ob\xc4\x8din je na samem otoku, ostale \xc5\xa1tiri pa so otoki Erriko\xc3\xbasai, Samothr\xc3\xa1ki, Othonoi in Paxoi. Na Krfu \xc5\xbeivi 96 odstotkov vseh prebivalcev prefekture._NEWLINE_Glavno mesto otoka je Krf (gr\xc5\xa1ko: K\xc3\xa9rkyra), ki \xc5\xa1teje 39.387 prebivalcev (2001). Otok sodi med najbogatej\xc5\xa1e gr\xc5\xa1ke prefekture. V mestu je od leta 1984 sede\xc5\xbe Jonske univerze, na kateri pou\xc4\x8dujejo zgodovino, glasbo, jezikoslovje s prevajanjem, knji\xc5\xbeni\xc4\x8darstvo in arhiviranje, ra\xc4\x8dunalni\xc5\xa1ke znanosti, audio in video umetnosti. Jonska univerza je s svojo dejavnostjo pri\xc4\x8delala leta 1985. \xc5\xbde leta 1824 pa so Britanci ustanovili Jonsko univerzo, predhodnico dana\xc5\xa1nje univerze._NEWLINE_V primerjavi z ostalimi deli Gr\xc4\x8dije, so Grki otok zaradi bujne vegetacije poimenovali tudi\xc2\xa0\xc2\xbbZeleni otok\xc2\xab.\n_START_SECTION_\nEtimologija\n_START_PARAGRAPH_\nIme otoka Kerkyra ali Korkyra je povezano z gr\xc5\xa1ko mitologijo. Mit pravi, da se je bog morja Pozejdon zaljubil v lepo nimfo Korkyro, h\xc4\x8derko re\xc4\x8dnega boga Azopa in re\xc4\x8dne nimfe Metope, in jo ugrabil. Odpeljal jo je na dotlej neznan otok in ga z navdu\xc5\xa1enjem mladoporo\xc4\x8denca po svoji \xc5\xbeeni imenoval Korkyra, kar se je postopoma preoblikovalo v Kerkyra. S Korkyro je dobil sina Fajaksa, po katerem se prebivalci otoka imenujejo Fajaki._NEWLINE_Drugo in verjetno to\xc4\x8dnej\xc5\xa1e poimenovanje otoka je vezano na prevod imena v gr\xc5\xa1\xc4\x8dino, kjer naj bi naziv otoka pomenil\xc2\xa0\xc2\xbbgreben poln vrhov\xc2\xab.\n_START_SECTION_\nMitologija\n_START_PARAGRAPH_\nV Homerjevi Odiseji beremo, da je Odisej na otoku Krfu na\xc5\xa1el pribe\xc5\xbeali\xc5\xa1\xc4\x8de na koncu svojih potepanj, kjer sta ga sprejela kralj Alkinoj in njegova h\xc4\x8di Nausikaa (Navzikaa).\n_START_SECTION_\nGeografske zna\xc4\x8dilnosti\n_START_PARAGRAPH_\nS svojo lego je Krf mnogo bli\xc5\xbeje Albaniji, saj je le ta oddaljena 3 km, medtem, ko je na jugovzhodu otoka epirska obala oddaljena 15\xc2\xa0km. Ostali Jonski otoki so ju\xc5\xbeneje od Krfa. Krf je otok podolgovate oblike v smeri sever-jug v dol\xc5\xbeini 64\xc2\xa0km in \xc5\xa1irine do 20\xc2\xa0km. Od goratega severa z najvi\xc5\xa1jim vrhom Pankrator proti jugu je vse bolj valovit. Obala tvori \xc5\xa1tevilne zaliv\xc4\x8dke in polotoke, kar omogo\xc4\x8da za turizem pomembne majhne in \xc4\x8diste pla\xc5\xbee.\n_START_SECTION_\nStari vek\n_START_PARAGRAPH_\nV 8. stoletju pr. n. \xc5\xa1t. so Krf kolonizirali Korint\xc4\x8dani. Krfljanom se je ob koncu 7. stoletja pr. n. \xc5\xa1t. uspelo v pomorski bitki osvoboditi prevlade Korint\xc4\x8danov. Krf je tedaj postal pomembna pomorska sila. Okoli leta 480 pr. n. \xc5\xa1t. je Krf predstavljal po jakosti drugo pomorsko silo med gr\xc5\xa1kimi dr\xc5\xbeavicami. Leta 435 pr. n. \xc5\xa1t. sta se Krf in Korint sprla in njun spor je bil eden od povodov za izbruh Pelopone\xc5\xa1ke vojne. Krf je pokazal svoje pretenzije po kopnem, saj so v 4. stoletju pr. n. \xc5\xa1t. dr\xc5\xbeali v svoji posesti polis Haones (latinsko Chaones). V 3. stoletju pr. n. \xc5\xa1t. je hotel oblast na otoku prevzeti epirski kralj Pir, leta 229 pr. n. \xc5\xa1t. so ga osvojili Iliri, leta 219 pr. n. \xc5\xa1t. pa Rimljani. Iliri so otok uporabljali kot odsko\xc4\x8di\xc5\xa1\xc4\x8de za ropanje rimskih ladij v Jonskem morju. Med vojno Rimljanov proti ilirski kraljici Tevti je Krf postal prva rimska provinca v Gr\xc4\x8diji. Kasneje Krf postane del rimske province Makedonije. Po delitvi Rimskega imperija leta 395 je Krf pripadel provinci Epirus vetus._NEWLINE_Prebivalci Krfa so sprejeli kr\xc5\xa1\xc4\x8dansko vero v 3. stoletju.\n_START_SECTION_\nSrednji vek in Novi vek do Prve svetovne vojne\n_START_PARAGRAPH_\nV srednjem veku je bil otok del Bizantinskega cesarstva, potem pa je stalno menjaval gospodarje: Normane, Bene\xc4\x8dane, epirskega despota, sicilskega kralja, An\xc5\xbeuvince (1267-1386) in ponovno Bene\xc4\x8dane (do leta 1797). Od 16. do 18. stoletja se zgodovina Krfa povezuje s stalnimi vojnami proti Turkom. Turki so velikokrat ropali po otoku, a ga niso uspeli osvojiti. Leta 1797 je na kratko pripadel Franciji, med letoma 1798 in 1807 je bil ruski protektorat, v letih 1800 do 1807 je bil Krf na \xc4\x8delu Republike Jonskih otokov (Heptanez). Od leta 1807 do 1815 je bil francoski protektorat, potem pa so po sklepu Dunajskega kongresa oblast prevzeli Angle\xc5\xbei, ki so ustanovili protektorat Zdru\xc5\xbeene dr\xc5\xbeave Jonskih otokov, v katerega sklop je spadal tudi Krf. V \xc4\x8dasu britanske nadvlade je bil zgrajen velik del moderne infrastrukture, med drugim tudi okoli 700\xc2\xa0km dolga mre\xc5\xbea ulic. 21.maja 1864 je Krf pripadel Gr\xc4\x8diji.\n_START_SECTION_\nDvajseto stoletje\n_START_PARAGRAPH_\nMed prvo svetovno vojno med letoma 1916 in 1918 so otok zasedle francoske pomorske sile. Na otoku je bil med letoma 1916 in 1917 sede\xc5\xbe vlade Kraljevine Srbije v izgnanstvu. Leta 1916 se je na otoku zbrala in reorganizirala srbska vojska, ki je pre\xc5\xbeivela umik preko Albanije. Tako se je do aprila 1916 na Krfu zbralo 151.828 srbskih vojakov in civilistov. Med svojim bivanjem na otoku je precej\xc5\xa1nji del srbskih vojakov umrl zaradi utrujenosti po dolgih mar\xc5\xa1ih, zaradi pomanjkanja hrane ali razli\xc4\x8dnih bolezni. Okoli 20.000 umrlih je pokopanih v morju v okolici manj\xc5\xa1ega otoka Vido (Vidos) nasproti mesta Krf. Ta del so poimenovali Modra grobnica. Na samem oto\xc4\x8dku pa je tudi grobnica, mavzolej srbske vojske z grobnico 3.000 umrlih srbskih vojakov. Med prvo svetovno vojno je bila na oto\xc4\x8dku tudi voja\xc5\xa1ka bolni\xc5\xa1nica srbske vojske. Od tega \xc4\x8dasa na Krfu \xc5\xbeivi tudi srbska manj\xc5\xa1ina. Aprila leta 1916 se je pri\xc4\x8delo preme\xc5\xa1\xc4\x8danje srbske vojske na Solunsko fronto. 20. julija 1917 so na Krfu podpisali Krfsko deklaracijo, s katero se je zaklju\xc4\x8dil proces tvorbe Jugoslavije. Deklaracijo sta podpisala predsednik vlade Kraljevine Srbije Nikola Pa\xc5\xa1i\xc4\x87 in Ante Trumbi\xc4\x87 v imenu tako imenovanega Jugoslovanskega odbora, ki so ga sestavljali politi\xc4\x8dni emigranti (Slovenci, Hrvati) iz Avstro-Ogrske. Na samem otoku je bila vzpostavljena skoraj celotna organizacija srbske dr\xc5\xbeave, ki je predstavljala tudi zametek bodo\xc4\x8de dr\xc5\xbeavne uprave nastajajo\xc4\x8de dr\xc5\xbeave. Tako je Krf pomembno povezan tudi z zgodovino Slovencev._NEWLINE_Leta 1923 so Krf za nekaj \xc4\x8dasa okupirali Italijani._NEWLINE_V drugi svetovni vojni je bil Krf od leta 1941 do 1943 pod italijansko okupacijo, potem do leta 1944 pod nem\xc5\xa1ko. Okupacijske sile so v precej\xc5\xa1nji meri demolirale predvsem mesto Krf. Nem\xc5\xa1ki Gestapo je oto\xc5\xa1ke \xc5\xbdide transportiral v Auschwitz, kjer jih je pre\xc5\xbeivelo zgolj manj\xc5\xa1e \xc5\xa1tevilo. V spomin in zahvalo se del mesta Krfa imenuje Evraiki, kar pomeni \xc5\xbeidovsko predmestje. Po vojni je otok pripadel Gr\xc4\x8diji.\n_START_SECTION_\nGospodarstvo\n_START_PARAGRAPH_\nZahvaljujo\xc4\x8d ve\xc4\x8dji vla\xc5\xbenosti ozra\xc4\x8dja je na Krfu razvito kmetijstvo, posebej na ni\xc5\xbejem in bolj ravninskem jugu. Dominatne kulture so predvsem oljke in agrumi. Otok je znan tudi po pridelavi kumkvata._NEWLINE_Na otoku je zaradi tesnej\xc5\xa1ih vezi z zahodom tradicionalno razvita obrt._NEWLINE_Od konca 19. stoletja se razvija turizem, ki danes predstavlja vodilno gospodarsko dejavnost otoka. Oto\xc5\xa1ki klimatski pogoji omogo\xc4\x8dajo razvoj predvsem poletnega turizma. Otok ponuja \xc5\xa1tevilne naravne lepote, kot tudi zgodovinske objekte. Na otoku je locirano Mednarodno letali\xc5\xa1\xc4\x8de Krf z dobrimi doma\xc4\x8dimi in mednarodnimi povezavami, skupaj s trajektnim in potni\xc5\xa1kim pristani\xc5\xa1\xc4\x8dem (povezave s Patrasem, Igoumenitso in Brindisijem) omogo\xc4\x8da dostop turistov na otok. Gostje so prete\xc5\xbeno iz tujine, predvsem iz Italije. V zadnjem \xc4\x8dasu je prisotna tudi doma\xc4\x8da gastronomska ponudba v tradicionalnih tavernah. Turizem je zlasti po letu 1960 zaustavil propadanje in siroma\xc5\xa1enje otoka.\n_START_SECTION_\nMesto Krf\n_START_PARAGRAPH_\nGlavno mesto otoka in prefekture je mesto Krf. Mesto je locirano na vzhodni obali nasproti gr\xc5\xa1ke celine. Po \xc5\xa1tetju prebivalstva iz leta 2001 mesto \xc5\xa1teje 39.487 prebivalcev. Mesto je razdeljeno na dva dela, stari in novi del mesta. Stari del mesta Krf je od leta 2007 na UNESCO-vem seznamu svetovne zgodovinske dedi\xc5\xa1\xc4\x8dine. Ker so v mestu tri zgodovinske trdnjave se je mesta Krf prijel naziv Kastropolis (mesto trdnjav). V mestu sta sede\xc5\xbea Gr\xc5\xa1ke pravoslavne in katoli\xc5\xa1ke \xc5\xa1kofije._NEWLINE_Temeljni kamen za mesto so med svojo vladavino postavili Bene\xc4\x8dani. Delno je \xc4\x8dutiti vpliv Francozov in predvsem Angle\xc5\xbeev s svojim kolonialnim slogom. Srce mesta je \xc4\x8detrt Cambiello iz obdobja Bene\xc4\x8danov. Osrednji trg Esplanade je obdan s stavbami in spomeniki, ki iz\xc5\xbearevajo zgodovino. Skupaj s kraljevsko pala\xc4\x8do in Staro trdnjavo sestavlja celoto. Kraljevska pala\xc4\x8da je bila zgrajena v letih 1818 do 1823 po na\xc4\x8drtih angle\xc5\xa1kega arhitekta Georgea Whitmora kot rezidenca britanskih lordov. Tedanji britanski guverner Thomas Maitland je dal pripeljati kot gradbeni material svetli malte\xc5\xbeanski pe\xc5\xa1\xc4\x8denec. V dvorcu je muzej azijske umetnosti, ki hrani zbirko ve\xc4\x8d kot 10.000 predmetov s poreklom iz Kitajske, Japonske in Indije, ki so bili last nekdanjih diplomatov._NEWLINE_Novo trdnjavo so postavili Bene\xc4\x8dani leta 1570. Trdnjava je povezana s \xc5\xa1tevilnimi podzemnimi rovi s Staro trdnjavo._NEWLINE_Najdbe iz\xc2\xa0\xc2\xbbanti\xc4\x8dne\xc2\xab\xc2\xa0preteklosti otoka Krf hrani Arheolo\xc5\xa1ki muzej. Med najve\xc4\x8dje dragocenosti muzeja spadajo reliefi iz Artemidinega sveti\xc5\xa1\xc4\x8da (6. stoletje pr. n. \xc5\xa1t.), med njimi trimetrski kip Gorgone s ka\xc4\x8dami v laseh. V mestu so \xc5\xa1e Bizantinski muzej, Muzej papirnatega denarja, Mestna galerija._NEWLINE_Manj\xc5\xa1i ocvetli\xc4\x8den trg pa le\xc5\xbei med mestno hi\xc5\xa1o in nekdanjo \xc5\xa1kofovsko pala\xc4\x8do katoli\xc5\xa1kih \xc5\xa1kofov. V mestu Krf se je rodil leta 1776 Ioannis Kapodistrias, prvi ministerski predsednik osvobojene Gr\xc4\x8dije._NEWLINE_V predmestju Anemomylos stoji gradbenozgodovinsko najzanimivej\xc5\xa1a cerkev v mestu, Cerkev Jasona in Sosipatra. Cerkev je bila postavljena verjetno okoli leta 1000 in so pri njeni gradnji uporabili anti\xc4\x8dne kamne. Arhitekturno sodi v tip bizantinskih cerkva s kri\xc5\xbeno kupolo, v njej pa so ohranjene ikone kretskega slikarja Emanuela Tzanesa._NEWLINE_Cerkev Mitropolis je glavna cerkev v Krfu in so jo posvetili leta 1577. Uradno ime dana\xc5\xa1nje \xc5\xa1kofovske cerkve je Panagia Spiliotissa. V njej so dragocene ikone jonske \xc5\xa1ole. Ponos zbirke je ikona Matere Bo\xc5\xbeje iz 15. stoleta, poslikana z obeh strani. V cerkvi po\xc4\x8diva tudi cesarica Teodora, ki je v obdobju ikonoklazma zavzela zmerno stali\xc5\xa1\xc4\x8de._NEWLINE_Cerkev Sv. Spiridona so postavili konec 16. stoletja. Slovi po stropnih poslikavah, imenovanih Ourania. V cerkvi je v posebni kapeli z dragulji okra\xc5\xa1en sarkofag sv. Spiridona. Spiridon je bil v za\xc4\x8detku 4. stoletja pastir na Cipru. Ko mu je umrla mlada \xc5\xbeena, je od\xc5\xa1el v samostan in nazadnje postal \xc5\xa1kof. Po smrti so iz njegovega groba zrasle vrtnice, in ko so grob odprli, so na\xc5\xa1li nerazpadlo truplo. V \xc4\x8dasu tur\xc5\xa1kega ogro\xc5\xbeanja Cipra so Spiridona prepeljali najprej v Konstantinopel in pozneje v 15. stoletju skupaj s sv. Teodoro na Krf. Verniki \xc5\xa1tirikrat letno (na cvetno nedeljo v spomin na leto 1629 zaradi re\xc5\xa1itve pred kugo, velikono\xc4\x8dno soboto v zahvalo konca hude lakote 1550, 11. avgusta v spomin konca tur\xc5\xa1kega obleganja 1716 in prvo nedeljo v novembru v zahvalo za re\xc5\xa1itev pred kugo 1673) nosijo v procesijah po ulicah mesta._NEWLINE_V mestu deluje tudi filharmonija, ki je bila ustanovljena leta 1840 in je najstarej\xc5\xa1a delujo\xc4\x8da filharmonija v Gr\xc4\x8diji.\n_START_SECTION_\nOstale znamenitosti\n_START_PARAGRAPH_\nAchilleion (Ahilejon) se nahaja 10\xc2\xa0km od mesta Krf, pri vasici Gastouri. To je bil dvorec avstrijske cesarice Elizabete, imenovane Sissi. Sissi je posestvo kupila od pesnika in politika Braila-Armenisa in si je na njem dala zgraditi svojo 'pravlji\xc4\x8dno hi\xc5\xa1o'. Stavbo je poimenovala po mitolo\xc5\xa1kem junaku Ahilu. V parku \xc5\xa1e danes stoji marmorni kip Umirajo\xc4\x8di Ahil, delo nem\xc5\xa1kega kiparja Ernsta Herterja. Po umoru Sissi leta 1898 je posestvo kupil nem\xc5\xa1ki cesar Viljem II._NEWLINE_V notranjosti otoka, ob cesti Krf \xe2\x80\x93 Glifada stoji moderno vodno zabavi\xc5\xa1\xc4\x8de Aqualand._NEWLINE_Benitzes je sredi\xc5\xa1\xc4\x8de poletnega turizma na jugovzhodnem delu otoka. V kraju je Muzej \xc5\xa1koljk z zbirko \xc5\xa1koljk, fosilov, koral in drugih morskih \xc5\xbeivali._NEWLINE_Erikoussa, Mathraki in Othoni tvorijo Diapontske otoke severozahodno od otoka Krf. Na njih \xc5\xbeivi samo nekaj sto ljudi. Otoki so primerni za potapljanje in ribolov._NEWLINE_Pantokrator je najvi\xc5\xa1ji vrh otoka. Ob jasnem vremenu se z njegovega vrha vidi vse do Italije. Vrh je skoraj do samega vrha dostopen z avtomobilom. Na njegovem pobo\xc4\x8dju je tudi istoimenski samostan iz leta 1347, ki pa je danes prazen."